《自褫亭冒雪至余吾》
明代·祁顺

小寒今日初交节，同云一色浓阴结。谁剪银河不露痕，满天飞下琼瑶屑。

双旌疋马停且行，仆夫推挽肩舆轻。四围莹白无尘滓，似我灵台一点明。

平生踏雪行应惯，王事勤劳又何怨。蹇驴破帽自多情，金帐羊羔奚足羡。

逢人不说行路难，却念小民饥与寒。更有关头戍边卒，铁甲绕身寒透骨。

作者简介：（1434—1497）广东东莞人，字致和，号巽川。天顺四年进士，授兵部主事，进郎中。成化中使朝鲜，不受金缯，拒声伎之奉。累官至江西左布政使。有《石阡府志》、《巽川集》。